Eerste somerreën op padFoto ter illustrasie. (Foto: Unsplash) Reën en donderbuie wat lafenis sal bied vir talle gebiede wat tans versengende hitte beleef, word vandeesweek in groot dele van die land verwag. Volgens Vanetia Phakula, ŉ weervoorspeller by die Suid-Afrikaanse Weerdiens (SAWD), kan dele van Gauteng, Noordwes en die Vrystaat teen Donderdag matige reën en donderbuie verwag, terwyl gebiede langs die kus tot die naweek swaar reën te wagte kan wees. “Reën sal oor meeste dele van die land vir net ŉ paar dae duur, maar die moontlikheid bestaan dat dit eers teen einde volgende week sal opklaar,” sê Phakula. “Die binneland het na verwagting tot Vrydag sowat 30% kans op reën. Die naweek gaan egter swaarder reën in Gauteng oplewer met ŉ 60% kans op reën.” Temperature in dié provinsie sal na verwagting tot in die lae 20’s daal. Johannesburg sal Donderdag koel wees met temperature tussen 12 °C en 22 °C, terwyl Bronkhorstspruit koeler temperature kan verwag wat deur die loop van die naweek weer sal begin styg. Pretoria sal van Donderdag vir die res van die week minimum temperature van tussen 12 °C en 14 °C en maksimum temperature van tussen 25 °C en 28 °C hê. “Sommige gebiede gaan nie soveel koeler word nie, omdat die donderbuie eers laat in die middag begin wanneer maksimum temperature reeds bereik is.” Reën in die binneland sal na verwagting tot volgende week duur, waarna temperature stelselmatig weer tot in die hoë 20’s sal styg. Volgens Phakula bestaan die moontlikheid dat Limpopo en Mpumalanga ook matige reën en donderbuie kan kry. Reën aan die kus Dele van KwaZulu-Natal sal vir die res van die week koel tot koud wees met swaar reën wat glo teen einde volgende week sal opklaar. “Die provinsie sal vir meeste van die week bewolk wees, met ŉ 60% kans op reën,” het sy gesê. Durban sal na verwagting minimum temperature van 15 °C oplewer en maksimum temperature van tussen 18 °C en 22 °C. Gebiede in die Oos-Kaap, wat sedert die naweek koeler weer ondervind het, se reënval sal teen die naweek opklaar, terwyl daar geen reën in die Wes-Kaap voorspel word nie. “Teen die naweek sal die reën meestal na die ooste van die Oos-Kaap beweeg en later opklaar.”